KIRJALLINEN KYSYMYS E-3577/00

esittäjä(t): Riitta Myller (PSE) komissiolle

(17. marraskuuta 2000)

Aihe: Energiayhteistyö Venäjän kanssa

Energiayhteistyö on yksi Euroopan unionin ja Venäjän välisten suhteiden painopistealueista. Venäjän kaasu- ja öljyvarojen hyödyntäminen on myös unionin edun mukaista, sillä se on riippuvainen ulkomaisen energian tuonnista. Toisaalta Venäjä tarvitsee ulkomaisia sijoittajia kaasu- ja öljyputkien rakentamiseksi. Energiayhteistyö oli esillä vastikään pidetyssä unionin ja Venäjän huippukokouksessa, jossa päätettiin perustaa korkean tason työryhmä selvittämään energiavarojen nykyistä tehokkaampaa hyödyntämistä.

Millä tavoin komissio aikoo painottaa unionin pohjoisen ulottuvuuden politiikkaa energiayhteistyössä Venäjän kanssa ja miten se aikoo varmistaa, että tällä hetkellä ainoan unioniin kuuluvan Venäjän rajanaapurin asiantuntemus ja intressit otetaan huomioon perustetun työryhmän työssä? Miten komissio aikoo varmistaa, että ympäristökriteereitä noudatetaan esimerkiksi Venäjältä tuotavan sähkön ja Suomenlahdella sijaitsevan Koiviston öljykuljetusten osalta?

Loyola de Palacion komission puolesta antama vastaus

(31. tammikuuta 2001)

Yhteisön ja Venäjän välinen energia-alan strateginen kumppanuus palvelisi useita yhteisiä taloudellisia ja poliittisia etuja. Venäjä on yksi maailman suurimpia energian tuottajia, kun taas Euroopan yhteisö on yksi suurimpia energiaa kuluttavia alueita maailmassa. Sen vuoksi Venäjän nykyinen asema ja sen mahdollisuudet energian toimittamiseen ovat hyvin tärkeitä Euroopalle. Lisäksi yhteisön energia-alan hallintaan liittyy huomattavia saavutuksia, jotka olisi hyödyllistä jakaa Venäjän kanssa. Näitä ovat esimerkiksi EY:ssä kehitetty edistyksellinen teknologia ja taitotieto sekä tehokkaat toimintatavat sääntelyn ja toimielinkäytänteiden alalla. Energia-alan strateginen kumppanuus palvelisi myös poliittisia etuja, koska energian tuottajien ja kuluttajien välisen vuoropuhelun lisäämiseen on selvästi tarvetta.

Pohjoisen ulottuvuuden tarkoituksena on painottaa Pohjois-Euroopan strategista pitkän aikavälin merkitystä Euroopan yhteisölle sekä tukea laajentumiskehitystä ja yhteistyötä Venäjän kanssa. Feirassa kokoontunut Eurooppa-neuvosto hyväksyi kesäkuussa 2000 komission ehdotuksesta pohjoista ulottuvuutta koskevan toimintasuunnitelman, jonka energiaa koskevassa osuudessa asetetaan joukko asianomaisia maita, myös Venäjää, koskevia tavoitteita. Näitä ovat erityisesti energian säästämisen ja tehokkaan käytön edistäminen, julkiset ja yksityiset kumppanuudet, investoinnit infrastruktuureihin sekä energiaverkkojen kehittäminen. Kaikki nämä ovat kysymyksiä, jotka olisi otettava mukaan yhteisön ja Venäjän energia-alan kumppanuuteen. Pohjoinen ulottuvuus on siis tarkoitus ottaa osaksi energiakumppanuutta, koska nämä kaksi aloitetta tukevat toisiaan.

Energia-alan kumppanuus kuuluu yhteisön ja Venäjän kumppanuus- ja yhteistyösopimuksen soveltamisalaan. Tässä sopimuksessa vahvistetaan puitteet osapuolten välisille suhteille. Sen vuoksi jäsenvaltioiden osallistuminen taataan nykyisillä menettelyillä, joilla varmistetaan, että niiden asiantuntemus ja edut otetaan huomioon edellyttäen tietysti, että ne vastaavat koko yhteisön etuja. Tulevan yhteistyön osatekijöiden teknistä tarkastelua varten on päätetty keskittyä neljään aihealueeseen, jotka ovat energiastrategiat ja -tasapaino, investoinnit, infrastruktuuri ja teknologia sekä energiatehokkuus ja ympäristö.

Venäjän kanssa perustettavassa energia-alan kumppanuudessa otetaan tietysti huomioon myös ympäristönäkökohdat, mukaan luettuina infrastruktuuria ja energian kuljetusta koskevat kysymykset. Venäjän viranomaisten kanssa järjestetyissä tapaamisissa komissio on jo ilmoittanut, että Primorskin satamaa koskevaa hanketta on tarkasteltava huolellisesti. Yleisesti ottaen yhteisö aikoo vaatia tiukkojen ympäristö- ja turvallisuusvaatimusten noudattamista kaikkien energiamuotojen osalta. Kumppanuus- ja yhteistyösopimukseen sisältyykin määräyksiä energiaa ja ympäristöä koskevasta alakomiteasta, jossa seurataan ja käsitellään näitä aiheita.